PMIndiaData/PMIndiaSum huggingface dataset:
சுற்றுலா, கலாச்சாரம், விளையாட்டு அமைச்சகங்கள் மற்றும் செயலகங்களின் சார்பில் கூட்டாக நடந்த மாநாட்டில் காணொளி காட்சி மூலமாக பிரதமர் துவக்க உரையாற்றினார்.

சுற்றுலா, கலாச்சாரம், விளையாட்டு மத்திய/மாநில/யூனியன் பிரதேசங்களின் அமைச்சகங்கள் மற்றும் செயலகங்களின் சார்பில் குஜராத் மாநிலம், கட்ச் நகரில் கூட்டாக நடந்த தேசிய மாநாட்டின் துவக்கவிழாவில் காணொளி காட்சி மூலமாக பிரதமர் துவக்க உரையாற்றினார். விளையாட்டுத் துறையில் சிறந்துவிளங்க அமைப்புரீதியான நடவடிக்கைகள் தேவை என்பதை பிரதமர் வலியுறுத்தினார். மத்திய அரசு மட்டுமல்லாமல் மாநில அரசும் விளையாட்டுகளை பிரபலப்படுத்த ஆர்வம் காட்டுவதாகவும் குறிப்பிட்டார். நமது திறன்களை அறிந்து அதற்கேற்ற உட்கட்டமைப்புகளை செய்ய மாவட்ட அளவிலேயே சரியான அளவீடுகள் தேவை என்றும் பிரதமர் தெரிவித்தார். இந்திய சுற்றுலாத்துறையை பொறுத்தவரை விரிவுபடுத்த ஏராளமான வாய்ப்புகள் உள்ளதாகவும், அதன்மூலம் உலகத்தையே நம்மை நோக்கி ஈர்க்க முடியும் என்றும் பிரதமர் தெரிவித்தார். இந்திய இளைஞர்கள் டிஜிட்டல் இந்தியா, தூய்மை இந்தியா போன்ற திட்டங்களுக்கு மிகுந்த பலம் தரும் முறையில் செயல்படுவதாகவும் குறிப்பிட்டார். ஒவ்வொரு மாநிலமும் சில இலக்குகளை தேர்ந்தெடுத்து உலகத்தரத்திலான உட்கட்டமைப்பை செய்து உலகத்தையே திரும்பிப் பார்க்க வைக்க வேண்டும் என்றும் பிரதமர் கேட்டுக்கொண்டார். ஒன்றுபட்ட இந்தியா, ஒப்பற்ற இந்தியா முன்னெடுப்பை வெற்றிகரமாக நிறைவேற்றும் நோக்கில் செயல்படுமாறு மாநாட்டிற்கு வந்திருந்தவர்களை பிரதமர் வேண்டிக்கொண்டார். குஜராத் முதல்வர் திரு.விஜய் ரூபானி, மத்திய அமைச்சர்கள் (தனிப்பொறுப்பு) திரு.விஜய் கோயல் மற்றும் டாக்டர். மகேஷ் சர்மா ஆகியோர் உடன் இருந்தனர்.
மேஜர் தயான்சந்த்  தேசிய மைதானத்தில் வீர் பால் தினத்தையொட்டி 26ந்தேதி நடைபெறவுள்ள வரலாற்று சிறப்புமிக்க நிகழ்ச்சியில் பிரதமர் பங்கேற்கிறார்

தில்லியில் உள்ள மேஜர் தயான் சந்த் தேசிய மைதானத்தில் 26தேதி மதியம் 12:30 மணிக்கு வீர் பால் தினத்தையொட்டி நடைபெறவுள்ள வரலாற்று சிறப்புமிக்க நிகழ்ச்சியில் பிரதமர் திரு நரேந்திர மோடி பங்கேற்கிறார். நிகழ்ச்சியின் போது, சுமார் முன்னூறு சிறார்கள் பங்கேற்று கீர்த்தனைகள் பாடும் ‘ஷபத் கீர்த்தனை’யில் பிரதமர் கலந்து கொள்கிறார். இந்த முக்கிய நிகழ்வில், சுமார் மூவாயிரம் குழந்தைகள் பங்கேற்கும் அணிவகுப்பையும் பிரதமர் கொடியசைத்து தொடங்கி வைக்கிறார். சாஹிப்ஜாதாக்களின் தீரம் மற்றும் தைரியத்தின் கதையைப் பற்றி மக்களுக்கு, குறிப்பாக சிறார்களுக்கு தெரிவிக்க, நாடு முழுவதும் கலந்துரையாடல் மற்றும் பங்கேற்பு நிகழ்ச்சிகளுக்கு அரசு ஏற்பாடு செய்து வருகிறது. நாடு முழுவதும் உள்ள பள்ளி மற்றும் கல்லூரிகளில் கட்டுரை போட்டிகள், வினாடி-வினா போட்டிகள் மற்றும் பிற நிகழ்ச்சிகளுக்கு ஏற்பாடு செய்யப்படும். ரயில் நிலையங்கள், பெட்ரோல் விற்பனை நிலையங்கள், விமான நிலையங்கள் போன்ற பொது இடங்களில் டிஜிட்டல் கண்காட்சிகள் அமைக்கப்படும். நாடு முழுவதும், சாஹிப்ஜாதாக்களின் வாழ்க்கை வரலாறு மற்றும் தியாகத்தை விவரிக்கும் நிகழ்ச்சிகள் ஏற்பாடு செய்யப்படும். ஸ்ரீ குரு கோவிந்த் சிங் ஜியின் பிரகாஷ் பூரப் தினமான இந்த ஆண்டு ஜனவரி மாதம் 9ந்தேதி, ஸ்ரீ குரு கோவிந்த் சிங்கின் மகன்கள் சாஹிப்ஜாதாஸ் பாபா ஜோராவர் சிங் மற்றும் பாபா ஃபத்தே சிங்கின் தியாகத்தைக் குறிக்கும் வகையில் டிசம்பர் 26 ஆம் தேதி ‘வீர் பால் திவஸ்‘ ஆக அனுசரிக்கப்படும் என்று பிரதமர் அறிவித்தது குறிப்பிடத்தக்கது.
சூரத் நகரில் பல்நோக்கு சிறப்பு மருத்துவமனை, வைர உற்பத்திப் பிரிவு ஆகியவற்றைப் பிரதமர் திறந்து வைத்தார்

பிரதமர் திரு. நரேந்திர மோடி கிரண் பல்நோக்கு சிறப்பு மருத்துவமனையையும் திருவாளர்கள் ஹரே கிருஷ்ணா எக்ஸ்போர்ட் பிரைவேட் லிமிடெட் நிறுவனத்தின் வைர உற்பத்திப் பிரிவையும் சூரத் நகரில் இன்று (திங்கள்கிழமை ஏப்ரல் 17, 2017) தொடங்கிவைத்தார் மருத்துவமனையைப் பாராட்டத் தக்க வகையில் மேம்படுத்துவதற்காக எடுத்துக் கொள்ளப்பட்ட பெரிய முயற்சிகளை வருணித்த பிரதமர் அந்த சிறந்த மருத்துவமனை குடிமக்களுக்குப் பெரிதும் பயன்படும் என்று குறிப்பிட்டார். ஏழைகள் தரமான மிகக் குறைந்த செலவில் உடல் ஆரோக்கியத்தைப் பெறவேண்டும் என்று அவர் வலியுறுத்தினார். மருந்துகள், இதர பொருட்களின் விலைகளைக் குறைப்பதற்காக மத்திய அரசு மேற்கொண்டுவரும் முயற்சியகளைப் பிரதமர் கூறினார். ஏழைகளும் நடுத்தர வகுப்பினரும் எளிதில், செலவு குறைந்த மருத்துவ நலத்தை அடைவதற்கு உரியவற்றைச் செய்வதில் தான் உறுதி பூண்டுள்ளதாக அவர் குறிப்பிட்டார். வருமுன் காப்பதன் அவசியத்தின் மீது கவனம் செலுத்த வேண்டும் என்று வலியுறுத்திய பிரதமர் தூய்மை இந்தியா இயக்கம் ஆரோக்கியமான இந்தியாவுடன் தொடர்புடையது என்று சுட்டிக் காட்டினார். வைரத் தொழிலில் சூரத் நகரம் குறிப்பிட்டத் தக்க சாதனை படைத்துள்ளது என்று பிரதமர் கூறினார். “வைரம், நகைகள் ஆகியவற்றின் உற்பத்தியைப் பொருத்தவரையில் நமது குறிக்கோள் இந்தியாவில் தயாரிப்போம் என்பதுடன் மட்டுமின்றி, இந்தியாவில் வடிவமைப்போம் என்பதாகவும் அமைந்திருக்க வேண்டும்” என்றார்.
தவாங்கில் அமைந்துள்ள 5.99 ஏக்கர் நிலப்பரப்பு உள்ள ஆயுதம் தாங்கிய எல்லைக் காவல்படையின் நிலத்தை அருணாச்சலப் பிரதேச அரசிற்கு மாற்றுவதற்கு மத்திய அமைச்சரவை ஒப்புதல் அளித்துள்ளது.

தவாங்கில் ஆயுதம் தாங்கிய எல்லைப்பாதுகாப்புப் படைக்கு சொந்தமான பெரு விழா மற்றும் பன்னோக்கு மைதானம் அமைக்க அருணாச்சலப் பிரதேச அரசிற்கு மாற்றுவதற்கு பிரதமர் திரு. நரேந்திர மோடி தலைமையிலான மத்திய அமைச்சரவை ஒப்புதல் அளித்துள்ளது. தவாங்கில் அமைந்துள்ள ஆயுதம் தாங்கிய எல்லைப் பாதுகாப்புப் படை வளாகத்தில் உள்ள 5.99 ஏக்கர் நிலப்பரப்பை பெரு விழா மற்றும் பன்னோக்கு மைதானம் அமைப்பதற்கு சரியான இடம் என்று அருணாச்சலப் பிரதேச அரசு கண்டெடுத்துள்ளது. இதில் 4.73. ஏக்கரில் பார்க்கிங் வசதியும் 1.26 ஏக்கரில் வட்ட சாலையும் அமைக்க திட்டமிடப்பட்டு உள்ளது. அதனால், 5.99 ஏக்கர் நிலத்தை தங்களுக்கு மாற்றித் தருமாறு அருணாச்சலப் பிரதேச அரசு கோரிக்கை விடுத்துள்ளது. 2016 ஆம் ஆண்டு மார்ச் மாதம், இந்தய அரசு (மத்திய வடகிழக்கு மாநிலங்கள் மேம்பாட்டு துறை அமைச்சகம்) “அருணாச்சலப் பிரதேசம், தவாங்கில் பார்க்கிங் வசதிகள் மற்றும் அணுகுச் சாலை கொண்ட பெரு-விழா மற்றும் பன்னோக்கு மைதானம் அமைத்தல்” என்ற திட்டத்திற்கு ஒப்புதல் அளித்துள்ளது. பல்வேறு சுற்றுலா விழாக்கள் உள்ளிட்ட நிகழ்ச்சிகள் நடத்த இந்த பன்னோக்கு மைதானம் உதவும்.
தேசிய கங்கை கவுன்சில் கூட்டம் பிரதமர் தலைமையில் காணொலி வாயிலாக நடைபெற்றது

காணொலிக் காட்சி மூலம் நடைபெற்ற தேசிய கங்கைக் கவுன்சில் கூட்டத்தில் பிரதமர் திரு நரேந்திர மோடி கலந்து கொண்டார். தூய்மை கங்கை இயக்கத்தை மேலும் வலுப்படுத்துவதற்கான வழிகளைப் பற்றி விவாதிக்க இது ஒரு சிறந்த வாய்ப்பு என்று கூட்டத்தில் பேசிய பிரதமர் கூறினார். சிறிய நகரங்களில் கழிவுநீர் சுத்திகரிப்பு நிலையங்களின் கட்டமைப்பை விரிவுபடுத்துவது உள்ளிட்ட தூய்மை முயற்சிகளை மேம்படுத்துவதற்கான வழிகள் குறித்தும் பிரதமர் எடுத்துரைத்தார். இந்தக் கூட்டத்தின்போது, கங்கை நதிப் பகுதிகளில் மூலிகை விவசாயத்தை மேம்படுத்துவதற்கான நடவடிக்கைகளை அதிகரிக்க பிரதமர் வலியுறுத்தினார். தூய்மை கங்கை இயக்கத்தின் கீழ் சில திட்டங்கள் மற்றும் பல்வேறு குடிநீர்த் திட்டங்களை காணொலிக் காட்சி மூலம் பிரதமர் நாட்டுக்கு அர்ப்பணித்தார். இது தொடர்பாக பிரதமர் வெளியிட்டுள்ள ட்விட்டர் பதிவில் கூறியிருப்பதாவது: "தேசிய கங்கை கவுன்சில் கூட்டம், தூய்மை கங்கை இயக்கத்தை மேலும் வலுப்படுத்துவதற்கான வழிகளைப் பற்றி விவாதிக்க ஒரு சிறந்த வாய்ப்பாக அமைந்தது. சிறு நகரங்களில் கழிவுநீர் சுத்திகரிப்பு நிலையங்களின் கட்டமைப்பை விரிவுபடுத்துவது உட்பட தூய்மைக்கான முயற்சிகளை மேம்படுத்துவதற்கான வழிகள் குறித்து இதில் விவாதிக்கப்பட்டது." "இந்தக் கூட்டத்தின்போது, கங்கை நதிக்கரைப் பகுதிகளில் மூலிகை விவசாயம் தொடர்பான பல்வேறு நடவடிக்கைகளை மேம்படுத்துவதற்கான வழிகள் குறித்து வலியுறுத்தினேன். மேலும், பலருக்கு வாழ்வாதார வாய்ப்புகளை வழங்கக்கூடிய வகையில் ஆற்றுப் பகுதி சுற்றுலா உள்கட்டமைப்பை அதிகரிக்க வேண்டியதன் அவசியத்தையும் எடுத்துரைத்தேன்." இவ்வாறு பிரதமர் தமது ட்விட்டர் பதிவில் தெரிவித்துள்ளார்.
ஆந்திரப்பிரதேசத்தின் பீமாவரத்தில் அல்லூரி சீதாராம ராஜுவின் 125-வது பிறந்தநாள் கொண்டாட்டங்களில் பிரதமரின் உரை

ஆந்திரப்பிரதேச ஆளுநர் திரு பிஸ்வபூஷன் ஹரிசந்தன் அவர்களே, முதல்வர் திரு ஜகன் மோகன் ரெட்டி அவர்களே, எனது அமைச்சரவை சகாக்களே, இந்த வரலாற்றுச் சிறப்புமிக்க மேடையில் அமர்ந்துள்ள பிரமுகர்களே, ஆந்திரப்பிரதேசத்தின் சகோதர, சகோதரிகளே! இன்று, நாடு ஒருபுறம் 75-வது சுதந்திர ஆண்டைக் கொண்டாடி வரும் அதே வேளையில், மறுபுறம் அல்லூரி சீதாராம ராஜு அவர்களின் 125-வது பிறந்தநாள் விழாவையும் கொண்டாடி வருகிறது. அதேபோல நாட்டு விடுதலைக்கு வித்திட்ட ராம்ப்பா கிளர்ச்சியின் நூறாவது ஆண்டாகவும் இது அமைகிறது. அல்லூரி சீதாராம ராஜுவின் 125-வது பிறந்தநாளும், ராம்ப்பா கிளர்ச்சியின் நூற்றாண்டும் ஆண்டு முழுவதும் கொண்டாடப்படும். ‘விடுதலையின் அமிர்த மகோத்சவத்தின்' போது சுதந்திரப் போராட்டத்தின் வரலாறு பற்றி நாட்டு மக்கள் தெரிந்து கொள்ள வேண்டும் என்ற உறுதிமொழியை நாம் ஏற்றிருக்கிறோம். இன்றைய நிகழ்ச்சி அதன் பிரதிபலிப்பு. நண்பர்களே, விடுதலைப் போராட்டம் என்பது சில ஆண்டுகளின், சில பகுதிகளின் அல்லது சில மக்களின் வரலாறு மட்டுமல்ல. அது இந்தியாவின் ஒவ்வொரு மூலை முடுக்கிலிருந்தும் எழும் விட்டுக்கொடுத்தல், விடாமுயற்சி மற்றும் தியாகங்களின் வரலாறு. நம் நாட்டின் ஆற்றல்மிக்க பன்முகத்தன்மை, கலாச்சார சக்தி மற்றும் ஒற்றுமையின் சின்னமாக சுதந்திரப் போராட்ட வரலாறு அமைகிறது. அல்லூரி சீதாராம ராஜு, இந்திய கலாச்சாரம் மற்றும் பழங்குடி மக்களின் அடையாளம், இந்தியாவின் வீரம், கொள்கைகள் மற்றும் மாண்புகளை உருவகப்படுத்துகிறார். ஆயிரம் ஆண்டுகளாக நாட்டை ஒன்றுபடுத்தி இருக்கும் ‘ஒரே பாரதம், உன்னத பாரதம்’ என்ற கோட்பாட்டின் சின்னமாக சீதாராம ராஜு விளங்குகிறார். புதிய இந்தியாவின் கனவுகளை நனவாக்க இளைஞர்கள் முன்வருவதற்கு இதுவே சிறந்த தருணம். தற்போது நாட்டில் புதிய வாய்ப்புகள் இருப்பதோடு, புதிய பரிணாமங்களும் உருவாகி வருகின்றன. விடுதலையின் ‘அமிர்த காலத்தில்’, சுதந்திரப் போராட்ட வீரர்களின் கனவுகளை நனவாக்குவது 130 கோடி இந்தியர்களின் கடமையாகும். புதிய இந்தியா என்பது ஏழைகள், விவசாயிகள், தொழிலாளர்கள், பிற்படுத்தப்பட்ட வகுப்பினர் மற்றும் பழங்குடியினர் அனைவருக்கும் சமமான வாய்ப்பு வழங்கப்படும் இந்தியாவாக, அவர்கள் கண்ட கனவைப் பற்றியதாக இருக்க வேண்டும். இந்த உறுதிபாட்டை நிறைவேற்றும் நோக்கத்துடன் கடந்த எட்டு ஆண்டுகளில் பல்வேறு கொள்கைகள் மேற்கொள்ளப்பட்டுள்ளன. சுதந்திரப் போராட்டத்தில் பழங்குடி மக்களின் தனித்துவம் வாய்ந்த பங்களிப்பை ஒவ்வொருவரிடமும் எடுத்துச் செல்வதற்காக, அமிர்த மகோத்சவத்தின் போது எண்ணற்ற முயற்சிகள் மேற்கொள்ளப்பட்டு வருகின்றன. விடுதலைக்குப் பிறகு முதன் முறையாக, பழங்குடி மக்களின் பெருமையை எடுத்துரைக்கும் அருங்காட்சியகங்கள் அமைக்கப்படுக்கின்றன. ஆந்திரப்பிரதேசத்தின் லம்பாசிங்கியில் “அல்லூரி சீதாராம ராஜு நினைவு பழங்குடியின விடுதலைப் போராட்ட வீரர்கள் அருங்காட்சியகம்” அமைக்கப்படவுள்ளது. திறன் இந்தியா இயக்கத்தின் வாயிலாக பழங்குடியின கலைத்திறன்கள் தற்போது புதிய அடையாளத்தைப் பெற்று வருகின்றன. “உள்ளூர் பொருட்களுக்கு குரல் கொடுப்போம்” என்ற முழக்கம், பழங்குடியினரின் கலைத்திறன்களை வருவாய் ஆதாரமாக மாற்றி வருகிறது. சுதந்திரப் போராட்ட வீரர்களை நாங்கள் ஒருபோதும் மறக்க மாட்டோம் என்பதை இன்றைய நிகழ்ச்சியில் கடலென திரண்டுள்ள மக்கள் மற்றும் அவர்களிடையே காணப்படும் உற்சாகம் எடுத்துரைக்கிறது. உங்கள் அனைவருக்கும் மீண்டும் மனமார்ந்த நன்றியைத் தெரிவித்துக் கொள்கிறேன். வந்தே மாதரம்! நன்றி! பொறுப்புத்துறப்பு: இது பிரதமர் உரையின் தோராயமான மொழிபெயர்ப்பாகும். பிரதமர் தமது உரையை இந்தியில் வழங்கியிருந்தார்.
டாக்டர் பி.ஆர் அம்பேத்கர் நினைவு நாணயத்தை வெளியிட்டார் பிரதமர்

டாக்டர் பி.ஆர் அம்பேத்கரின் 125வது பிறந்த நாள் கொண்டாட்டங்களின் ஒரு பகுதியாக இரண்டு நினைவு நாணயங்களை பிரதமர் திரு. நரேந்திர மோடி புதுதில்லியில் இன்று வெளியிட்டார். பத்து ரூபாய் நாணயமும் 125 ரூபாய் நாணயமும் அவர் நினைவாக வெளியிடப்பட்டது. இந்நிகழ்ச்சியில் பிரதமர் கூறியதாவது ஒரு சில நபர் மட்டுமே மறைந்து 60 ஆண்டுகளுக்குப் பின்னரும் மக்கள் நினைவில் உள்ளனர். இந்தியா தற்போது சந்தித்துவரும் பிரச்சினைகளுக்கு தீர்வாக டாக்டர் அம்பேத்கரின் எண்ணங்களை நினைவுக்கு கூறும்போது, அவருடைய தொலைநோக்கு பார்வைக்கும் ஒற்றுமைக்கான நடவடிக்கைகளுக்காகவும் நாம் அவரை மரியாதை செலுத்துகிறோம். சமூக நீதிக்கான அவருடைய பங்களிப்பு அங்கீகரிக்கப்பட்டுள்ளது. ஆனால், அவருடைய பொருளாதார சிந்தனைகளுக்கான தொலைநோக்கு பார்வை முழுவதாக புரிந்துக் கொள்ளப்படவில்லை. இது பாராட்டப்பட வேண்டும். நம் நாட்டில் டாக்டர் அம்பேத்கரும் இந்திய அரசியல் அமைப்பு சட்டமும் எப்போதும் விவாதிக்கப்பட வேண்டும். இதன் அடிப்படையில் நவம்பர் 26ம் தேதி இந்திய அரசியல் அமைப்பு சட்ட தினம் கடைபிடிக்கப்படுகிறது. பெண்களுக்கு அதிகாரம் அளித்தல், இந்தியாவின் கூட்டாச்சி அமைப்பு, நிதி, கல்வி ஆகிய துறைகளில் டாக்டர் அம்பேத்கரின் பார்வையை பிரதமர் பாராட்டினார். மத்திய அமைச்சர்கள் திரு. அருண் ஜெட்லி மற்றும் திரு. தவர் சந்த் கேலாட் இந்நிகழ்ச்சியில் பங்கேற்றனர்.
கோவா முதலமைச்சர் திரு. மனோகர் பாரிக்கர் மார்ச் 17, 2019-ல் பனாஜியில் காலமானார்

கோவா முதலமைச்சர் திரு. மனோகர் பாரிக்கர் பனாஜியில் நேற்று (17.03.2019) காலமானார். அவரது மறைவுக்கு பிரதமர் திரு. நரேந்திர மோடி தலைமையில் இன்று கூடிய மத்திய அமைச்சரவை கூட்டத்தில் இரங்கல் தெரிவிக்கப்பட்டது. திரு. பாரிக்கரின் நினைவாக அமைச்சரவையில் இரண்டு நிமிடம் மவுன அஞ்சலி செலுத்தப்பட்டது. நாடு முழுவதும் இன்று ஒருநாள் துக்கம் கடைபிடிக்கவும், தேசியக் கொடியை அரைக் கம்பத்தில் பறக்க விடவும் மத்திய அமைச்சரவை ஒப்புதல் வழங்கியது. திரு. மனோகர் பாரிக்கரின் நினைவாக பின்வரும் அனுதாப தீர்மானத்திற்கு மத்திய அமைச்சரவை ஒப்புதல் வழங்கியது: கோவா முதலமைச்சர் திரு. மனோகர் பாரிக்கர் பனாஜியில் நேற்று (17.03.2019) காலமானதால் அவரது மறைவுக்கு மத்திய அமைச்சரவை தனது ஆழ்ந்த துயரத்தை தெரிவித்துக் கொள்கிறது. சாமானியர்களின் முதலமைச்சர் என்று அன்புடன் அழைக்கப்பட்ட திரு.பாரிக்கரின் மறைவால், நாடு ஒரு முதுபெரும், ஒப்பற்ற தலைவரை இழந்துள்ளது. கோவாவின் மபுசாவில் டிசம்பர் 13, 1955-ல் பிறந்த திரு.பாரிக்கர், மர்கோவா லயோலா பள்ளியில் பயின்றார். பின்னர் 1978-ல் மும்பை இந்திய தொழில்நுட்பக் கழகத்தில் உலோகவியல் பொறியியல் பட்டப்படிப்பை முடித்தார். அரசியல் பிரவேசத்திற்கு முன்பு திரு.பாரிக்கர், ராஷ்ட்ரிய சுயம் சேவக் சங்கத்தில் இளம் வயதில் சேர்ந்தார். தமது பள்ளிப் படிப்பை நிறைவு செய்வதற்கு முன்பே ஆர்.எஸ்.எஸ்.சில் முதன்மை பயிற்றுனராக உருவானார். ஐஐடியில் பட்டப்படிப்பை முடித்ததும், மபுசாவில் ஆர்.எஸ்.எஸ். அமைப்பில் தமது பணியை மீண்டும் தொடர்ந்தார். அதில் தமது 26வது வயதில் சங்சலாக் பதவிக்கு உயர்ந்தார். பிஜேபியின் உறுப்பினரான திரு.பாரிக்கர், 1994-ல் கோவா சட்டமன்றத்திற்கு தேர்ந்தெடுக்கப்பட்டார். அக்டோபர் 24, 2000-மாவது ஆண்டில் அவர் முதல் முறையாக கோவா முதலமைச்சரானார். பிப்ரவரி 27, 2002 வரை இந்தப் பதவியை வகித்தார். ஜூன் 3-ந் தேதி 2002-ல் அவர் மீண்டும் கோவா முதலமைச்சராக தேர்ந்தெடுக்கப்பட்டு, 2-ந் தேதி பிப்ரவரி 2005 வரை பதவியில் இருந்தார். கோவா முதலமைச்சராக அவர் 3-வது முறையாக 9-ந் தேதி மார்ச் 2012-ல் தேர்ந்தெடுக்கப்பட்டார். 8-ந் தேதி நவம்பர் 2014 வரை இந்தப் பதவியில் நீடித்தார். 9 நவம்பர் 2014-ல் திரு. பாரிக்கர் மத்திய பாதுகாப்பு அமைச்சரானார். மார்ச் 13, 2017 வரை இப்பதவியில் அவர் நீடித்தார். பின்னர் மார்ச் 14, 2017-ல் மீண்டும் கோவா முதலமைச்சராக அவர் பதவி பிரமாணம் செய்து வைக்கப்பட்டார். திரு. பாரிக்கரின் எளிமையான வாழ்க்கை மற்றும் சிறந்த நிர்வாகியான அவரது திறமைகள் என்றென்றும் நினைவுக் கூறத்தக்கவை. நவீன கோவாவை வடிவமைப்பதிலும் இந்தியாவின் முப்படையை நவீனமாக்குவதிலும் முன்னாள் படை வீரர்களின் வாழ்க்கை தரத்தை மேம்படுத்துவதிலும் அவர் ஆற்றிய பணிகள் என்றுமே மறக்க முடியாதவை. புகழ் பெற்ற முன்னாள் மாணவருக்கான விருது திரு.பாரிக்கருக்கு மும்பை ஐஐடியில் 2001-ல் வழங்கப்பட்டது. கோவா தேசிய தொழில்நுட்ப கழகத்தின் கவுர டாக்டர் விருதும், டாக்டர் எஸ்.பி. முகர்ஜி விருதும் 2018-ல் திரு. பாரிக்கருக்கு வழங்கப்பட்டது. அவருக்கு 2 மகன்கள் உள்ளனர். திரு. பாரிக்கரை இழந்து வாடும் அவரது குடும்பத்தினருக்கும், கோவா மக்களுக்கும், அரசு சார்பிலும், நாட்டின் சார்பிலும் ஆழ்ந்த இரங்கலை அமைச்சரவை தெரிவித்துக் கொள்கிறது.
வங்காள தேசத்துடன் சில பகுதிகளை பரிமாற்றம் செய்ததை அடுத்து, மேற்குவங்கத்தில் சில தொகுதிகளை மறுசீரமைப்பு செய்வதற்காக மறுசீரமைப்புச் சட்டம் 2002 மற்றும் மக்கள் பிரதிநிதித்துவச் சட்டம் 1950ல் திருத்தம்.

பிரதமர் திரு நரேந்திர மோடி தலைமையில் கூடிய மத்திய அமைச்சரவை, மறுசீரமைப்புச் சட்டப் பிரிவு 11 மற்றும், மக்கள் பிரதிநிதித்துவச் சட்டம் 1950 பிரிவு 9ல் திருத்தம் செய்வதற்கு ஒப்புதல் அளித்தது. வங்காள தேசத்திற்கு சொந்தமான 51 உறைவிடங்களையும், இந்தியாவுக்கு சொந்தமான 111 உறைவிடங்களையும், மேற்கு வங்கம் கூச் பீகார் மாவட்டத்தில் 31 ஜுலை 2015 அன்று பரிமாற்றம் செய்ததை அடுத்து, தேர்தல் ஆணையம், பாராளுமன்ற மற்றும் சட்டப்பேரவை தொகுதிகளில் மறுசீரமைப்பு செய்வதற்கு ஏதுவாக இந்த சட்டத்திருத்தம் செய்யப்படுகிறது. அரசியல் அமைப்புச் சட்டத்தின் நூறாவது திருத்தத்துக்கும், தேர்தல் (திருத்தம்) சட்டம் 2016 என்ற புதிய சட்டத்தை நாடாளுமன்றத்தில் அறிமுகப்படுத்துவதற்கும் இது வழிவகை செய்கிறது. பின்னணி ஒரு வரலாற்றுச் சிறப்பு மிக்க ஒப்பந்தத்தின் மூலமாக, வங்காளதேசத்தைச் சேர்ந்த 51 உறைவிடங்களும், இந்தியாவைச் சேர்ந்த 111 உறைவிடங்களும், வங்காள தேசத்துடன் 31 ஜுலை 2015 அன்று பரிமாற்றம் செய்து கொள்ளப்பட்டன. இந்த பரிமாற்றம், மேற்கு வங்கத்தின் நிலவியலையே மாற்றி அமைத்தது. இந்த மாற்றத்தை தொகுதிகளிலும் செய்வதற்காக, தேர்தல் ஆணையம், தொகுதி மறு சீரமைப்புச் சட்டப் பிரிவு 11 மற்றும் மக்கள் பிரதிநிதித்துவச் சட்டம் 1950 பிரிவு 9 ஆகியவற்றில் மாற்றங்கள் செய்ய வேண்டும் என்று கோரியது. வங்காள தேசத்திடமிருந்து பெறப்பட்ட புதிய இடம் இந்தியாவின் பகுதியாக மாறியுள்ளது. இந்த இடத்திலும், தேர்தல் நடத்த வேண்டும் என்பதால், புதிதாக தேர்தல் சட்டம் (திருத்தம்) 2016 என்ற சட்டம் அறிமுகப்படுத்தப்பட உள்ளது.
பிரபல தொல்லியல் ஆய்வாளர் திரு.ஆர்.நாகசுவாமியின் மறைவுக்குப் பிரதமர் இரங்கல் தெரிவித்துள்ளார்

பிரபல தொல்லியல் ஆய்வாளர் திரு.ஆர்.நாகசுவாமியின் மறைவுக்குப் பிரதமர் திரு.நரேந்திர மோடி வருத்தம் தெரிவித்துள்ளார். தமிழ்நாட்டின் துடிப்புமிக்க கலாச்சாரத்தைப் பிரபலப்படுத்துவதில் அவரின் பங்களிப்பைப் பிரதமர் நினைவுகூர்ந்தார். பிரதமர் டுவிட்டரில் கூறியிருப்பதாவது; “தமிழகத்தின் துடிப்புமிக்க கலாச்சாரத்தைப் பிரபலப்படுத்துவதில் திரு.ஆர்.நாகசுவாமியின் முன்மாதிரியான பங்களிப்பை வரும் தலைமுறையினர் ஒருபோதும் மறக்க மாட்டார்கள். வரலாறு மற்றும் தொல்லியல் மீதான அவரது ஆர்வம் குறிப்பிடத்தக்கது. அவரது மறைவால் வேதனை அடைகிறேன். அவரது குடும்பத்தினருக்கும், நண்பர்களுக்கும் இரங்கல்கள். ஓம் சாந்தி.”
குஜராத் சட்டமன்ற உறுப்பினர் டாக்டர் அனில் ஜோஷியாரா மறைவுக்கு பிரதமர் இரங்கல்

குஜராத் மாநிலம் பிலோடா தொகுதி சட்டமன்ற உறுப்பினர் டாக்டர் அனில் ஜோஷியாரா மறைவுக்கு பிரதமர் திரு நரேந்திர மோடி ஆழ்ந்த இரங்கல் தெரிவித்துள்ளார். இது குறித்து பிரதமர் குஜராத்தி மொழியில் வெளியிட்டுள்ள ட்விட்டர் பதிவில்; “பிலோடா தொகுதி சட்டமன்ற உறுப்பினர் டாக்டர் அனில் ஜோஷியாரா மறைவு பெருந்துயரை ஏற்படுத்தியுள்ளது. ஒரு பொது ஊழியராக அவர் எப்போதும் நினைவு கூரப்படுவார். அவரது குடும்பத்தினருக்கு ஆறுதலை தெரிவித்துக் கொள்வதுடன், அவரது ஆன்மா சாந்தியடைய பிரார்த்திக்கிறேன்” என்று தெரிவித்துள்ளார். ——
இந்திய தபால் துறையும் போர்த்துகல் நாட்டு தபால் துறையும் இணைந்து, கூட்டு தபால் தலை வெளியிடுதல்.

பிரதமர் திரு நரேந்திர மோடி அவர்கள் தலைமையில் இன்று கூடிய மத்திய அமைச்சரவை, இந்திய தபால் துறை மற்றும் போர்ச்சுகல் நாட்டுத் தபால் துறை ஆகியவை இணைந்து, கூட்டு தபால் தலை வெளியிடுவது குறித்து விவாதித்தது. இந்தியா மற்றும் போர்ச்சுகல் இடையே நல்ல நட்புணர்வு உள்ளது. இரு நாடுகளுக்கும் பொதுவாக உள்ள பிரச்சினைகளில் இணைந்து செயல்படுவதற்கும், பல்வேறு தளங்களில் இரு நாடுகளும் இணைந்து பணியாற்றுவதற்கும் இந்த உறவு உதவுகிறது. இந்த உறவு இரு நாடுகளுக்கும் பரஸ்பரம் பயனளிப்பதாகவும், இரு நாட்டு உறவுகளை மேலும் வலுப்படுத்தவும் உதவுகிறது. இந்த ஒப்பந்தம் இரு நாடுகளின் அஞ்சல் துறைகளை வளர்க்கவும், கூட்டு தபால் தலை வெளியீடு உதவுவதோடு, தபால் தலை சேகரிக்கும் பழக்கத்துக்கும் உதவியாக இருக்கும்.
இந்தியா – வங்காளதேசம் இடையே தகவல் தொழில்நுட்பம் மற்றும் மின்னணுவியல் துறையில் ஒத்துழைப்பை ஊக்குவிப்பதற்காக மேற்கொள்ளப்பட்ட புரிந்துணர்வு ஒப்பந்தத்துக்கு மத்திய அமைச்சரவை ஒப்புதல்

தகவல் தொழில்நுட்பம் மற்றும் மின்னணுவியல் துறையில், ஒத்துழைப்பை வலுப்படுத்துவதற்காக இந்தியா-வங்காளதேசம் இடையே ஏற்கனவே கையெழுத்தான புரிந்துணர்வு ஒப்பந்தத்துக்கு பிரதமர் திரு.நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில் ஒப்புதல் அளிக்கப்பட்டது. இந்த புரிந்துணர்வு ஒப்பந்தம், கடந்த ஏப்ரல் மாதத்தில், இந்திய அரசின் மின்னணுவியல் மற்றும் தகவல் தொழில்நுட்ப அமைச்சகத்துக்கும், வங்காளதேசம் அரசின் தகவல் மற்றும் தொடர்பு தொழில்நுட்பப் பிரிவுக்கும் இடையே கையெழுத்தானது. இது 5 ஆண்டுகளுக்கு செயல்பாட்டில் இருக்கும். அதற்குப் பிறகு, இந்தப் புரிந்துணர்வு ஒப்பந்தத்தை எந்த நேரத்திலும் நீடிக்கலாம். இருதரப்பும் எழுத்து மூலம், ஒப்புதல் அளிக்கும் காலத்துக்கு நடைமுறையில் இருக்கும். இந்த ஒப்பந்தத்தை எந்த நாடும், மற்ற நாட்டுக்கு 6 மாதத்துக்கு முன்பே எழுத்துமூலம் நோட்டீஸ் அனுப்பி, ரத்து செய்யலாம். தகவல் தொழில்நுட்பம் மற்றும் மின்னணுவியல் துறையில் மேற்கொள்ளப்படும் புரிந்துணர்வு ஒப்பந்தம், தொழில்நுட்ப அடிப்படையிலானது. இது மின்-ஆளுமை, மொபைல்-ஆளுமை, மின்னணு முறையில் பொதுமக்களுக்கு சேவை அளித்தல், இணையதள பாதுகாப்பு, திறன் வளர்ப்பு ஆகியவற்றில் கவனம் செலுத்துகிறது. இந்தப் புரிந்துணர்வு ஒப்பந்தம், வங்காளதேசத்தில் உள்ள தகவல் தொழில்நுட்பம் மற்றும் மின்னணுவியல் சந்தையில் இந்திய தகவல் தொழில்நுட்ப நிறுவனங்களுக்கு வர்த்தக வாய்ப்புகளை ஏற்படுத்துதல், இந்தியாவில் உள்ள இந்திய மின்னணுவியல் மற்றும் தகவல் தொழில்நுட்பத் துறைகளுக்கு முதலீடுகளைப் பெறுதல் ஆகியவற்றை முதன்மையான நோக்கமாகக் கொண்டுள்ளது. இதன்மூலம், மறைமுகமாக வேலைவாய்ப்புகள் ஏற்படும்.
ஐ.டி.பி.ஐ. வங்கியில் கட்டுப்படுத்தும் பங்குரிமையை ஆயுள் காப்பீட்டுக் கழகம் பெறவிருக்கிறது

ஐடிபிஐ வங்கியில் இந்திய அரசின் பங்குகளை 50 சதவீதத்திற்குக் கீழ் குறைப்பதற்கு பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவை ஒப்புதல் வழங்கியுள்ளது. இந்த வங்கியின் கட்டுப்படுத்தும் பங்குகளை ஆயுள் காப்பீட்டுக் கழகம் பெறவும் ஒப்புதல் வழங்கப்பட்டுள்ளது. இதன் காரணமாக ஒதுக்கீட்டின் மூலமாக வங்கியை வளர்ப்பவராகவும், சொத்தின் சம பங்குகள், வங்கி நிர்வாகத்தைக் கட்டுப்படுத்தும் அரசின் உரிமையை விட்டுக் கொடுப்பதற்கும் ஒப்புதல் வழங்கப்பட்டுள்ளது. தாக்கம் இந்த கையகப்படுத்தலின் காரணமாக வாடிக்கையாளர்கள், ஆயுள் காப்பீட்டுக்கழகம் மற்றும் சம்பந்தப்பட்ட வங்கி ஒட்டுமொத்த விரிவான பலன்கள் பெற வாய்ப்புள்ளது. பொருளாதாரத்தின் அளவீடு, பங்கீடு மற்றும் வாடிக்கையாளர்களை பெறுவதற்கான செலவினம் குறைவது, அதிகப்படியான திறன், செயல்பாட்டில் வளையக்கூடிய தன்மை மற்றும் சேவைகளை சந்தைப்படுத்துவதற்கான அதிக வாய்ப்பு ஆகியவவையே இரண்டு அமைப்புக்களும் பெறும் பலன்களாகும். ஆயுள் காப்பீட்டுக் கழகமும் வங்கியும், நிதி அளவில் வலுப்பெற உதவுவதோடு, வீட்டுக்கடன் மற்றும் பரஸ்பர நிதி போன்ற நிதி சேவைகளை வழங்கும் இவற்றின் இதர அமைப்புக்களும் வலுவடைய உதவும். மேலும், வீட்டு வாசலில் வங்கி சேவைகளைப் பெறவும், வாடிக்கையாளர்களுக்கான சேவை அபிவிருத்தி அடையவும், நிதி ஆதாரத்திற்கான வாய்ப்புகளைப் பெருக்கவும், 11 லட்சம் ஆயுள் காப்பீட்டு கழக முகவர்களுக்கு ஒரு வாய்ப்பாக இருக்கும். குறைந்த செலவிலான வங்கிக் கணக்குகள் மற்றும் பணம் செலுத்தும் சேவைகளில் இருந்து வரும் வருமானத்தை அதிகரிக்கவும் நிதி ஆதாரத்தை குறைந்த செலவில் பெறவும் இது வங்கிக்கு ஏதுவாக இருக்கும். வங்கியின் 1916 கிளைகளின் மூலமாக ஆயுள் காப்பீட்டுக் கழகம் வங்கியின் நம்பிக்கையையும் பெறும். அதுமட்டுமல்லாது, வங்கியின் நிதி நிர்வாக சேவைகளை ஆயுள் காப்பீட்டு கழகத்தால் அணுக முடியும். மேலும், இதனால் நிதி சார்ந்த ஒருங்கிணைந்த நிறுவனம் ஆக வேண்டும் என்ற ஆயுள் காப்பீட்டுக் கழகத்தின் தொலைநோக்கு பார்வையும் நிறைவேறும். வாடிக்கையாளர்களும் ஒரு கூரையின் கீழ் அனைத்து நிதி சேவைகளின் பலனை பெறுவர் என்பதோடு, ஆயுள் காப்பீட்டுத் திட்டத்தை விரிவடையச் செய்வதற்கான வசதியையும் ஆயுள் காப்பீட்டுக் கழகம் பெற்றுவிடும். பின்னணி: 2016ஆம் ஆண்டு தமது பட்ஜெட் உரையின்போது நிதியமைச்சர் ஐ.டி.பி.ஐ. வங்கியின் மடைமாற்றம் செய்வதற்கான வழிமுறைகள் தொடங்கி விட்டது என்று அறிவித்ததோடு, அவ்வங்கியின் அரசின் பங்குகளை 50 சதவீதத்திற்கு கீழாக குறைப்பதற்கான வாய்ப்பை அரசு பரிசீலிக்கும் என்றார். இந்த அறிவிப்பை கவனத்தில் கொண்டு, நிர்வாகத்தின் ஒப்புதலோடு ஆயுள் காப்பீட்டுக் கழகம் ஐடிபிஐ வங்கியின் கட்டுப்படுத்தும் பங்குகளை கையகப்படுத்த இந்திய காப்பீடு முறைப்படுத்தல் மற்றும் வளர்ச்சி ஆணையத்தின் அனுமதியை நாடியது. இந்த ஆணையத்தின் அனுமதியைப் பெற்ற பிறகு ஐடிபிஐ வங்கியின் 31 சதவீத கட்டுப்படுத்தும் பங்குகளை கையகப்படுத்தும் தனது திட்டத்தை ஆயுள் காப்பீட்டுக் கழகம் வெளியிட்டதுஃ நிர்வாகத்தின் பரிசீலனைக்குப்பிறகு ஐடிபிஐ வங்கியில் அரசின் பங்கு 51 சதவீதத்திற்குக் கீழாக குறைப்பதற்கான அரசின் முடிவு பற்றி கேட்டறிந்தது.
உலக நாடுகளின் அதிபர்களின் தலைமை சமையல் நிபுணர்களை பிரதமர் சந்தித்தார்

உலக நாடுகளின் அதிபர்கள் தலைமை சமையல் நிபுணர்கள் சங்கத்தைச் சேர்ந்த உறுப்பினர்கள் பிரதமர் திரு நரேந்திர மோடியை இன்று சந்தித்தார்கள். 24 நாடுகளின் அதிபர்களின் தனிப்பட்ட தலைமை சமையல் நிபுணர்களைக் கொண்டது இந்த சங்கம். உலகின் தலை சிறந்த சமையல் நிபுணர்களின் சங்கம் என்று இந்தச் சங்கம் அழைக்கப்படுகிறது. பாரீஸ் நகரை தலைமை இடமாகக் கொண்ட இந்த சங்கத்தில் உறுப்பினர்கள் கூட்டம் முதல் முறையாக புதுதில்லியில் நடைபெறுகிறது. தலைநகர் தில்லியில் தங்கி இருக்கும் அவர்கள் ஆக்ரா, ஜெய்ப்பூர் ஆகிய இடங்களுக்கும் சென்று பார்வையிடுகிறார்கள். இந்த சர்வதேச சமையல் நிபுணர்களின் சங்கத்தில் இந்தியக் குடியரசுத் தலைவரின் தலைமை சமையல் நிபுணர் திரு மோன்ட்டு சைனி, அமெரிக்க அதிபரின் தலைமை சமையல் நிபுணர் கிறிஸ்டேட்டா கோமர்ஃபோர்டு, இங்கிலாந்து ராணியின் தலைமை சமையல் நிபுணர் திரு மார்க் ஃபிளானகன், ஆகியோர் இடம் பெற்றுள்ளார்கள். பிரதமருடன் அவர்கள் புகைப்படம் எடுத்துக் கொண்டதுடன் பிரதமருக்கு நினைவுப் பரிசுகளை வழங்கினார்கள்
ரியோ ஒலிம்பிக்சில் பி. வி. சிந்துவிற்கு வெள்ளிப் பதக்கம் – பிரதமர் வாழ்த்து

ரியோ ஒலிம்பிக்சில் இறகுப்பந்து விளையாட்டு போட்டியில் பி. வி. சிந்து வெள்ளிப் பதக்கம் வென்றதையொட்டி பிரதமர் திரு நரேந்திர மோடி தனது வாழ்த்துகளை தெரிவித்துள்ளார். வெள்ளிப் பதக்கம் வென்றதற்கு வாழ்த்துகள் பி.வி. சிந்து. இறுதிப் போட்டியில் தீவிரமாக போராடினீர்கள். ரியோ ஒலிம்பிக்சில் உங்களின் வரலாற்றுச் சிறப்பு மிக்க சாதனை பல ஆண்டுகள் நினைவில் இருக்கும் என்று பிரதமர் தனது வாழ்த்துச் செய்தியில் கூறியுள்ளார்.